## Pravilnik o uvjetima tehničke ispravnosti automata i stolova za igre na sreću

### NN 77/2003 (13.5.2003.), Pravilnik o uvjetima tehničke ispravnosti automata i stolova za igre na sreću

# MINISTARSTVO FINANCIJA

935

Na
temelju članka 60. stavak 1. Zakona o priređivanju igara na sreću i nagradnih
igara (»Narodne novine«, br. 83/02), ministar financija donosi

## PRAVILNIK

### o uvjetima tehniČke ispravnosti automata i stolova za igre na sreĆu

I. OPĆE ODREDBE

Članak 1.

Ovim se
Pravilnikom uređuje:

1.
tehnički pregled automata za igre na sreću (u nastavku teksta automat) i
stolova za igre na sreću (u nastavku teksta stolovi),

2. način
i mjesto obavljanja tehničkog pregleda,

3.
izdavanje potvrde (atesta) o tehničkoj ispravnosti automata i stolova,

4. označavanje
(identifikacija) automata i stolova,

5. vođenje
evidencije o obavljenim tehničkim pregledima i izdanim potvrdama (atestima),

6.
uvjete dobivanja ovlasti za obavljanje tehničkog pregleda automata i stolova.

II.
TEHNIČKI PREGLED AUTOMATA I STOLOVA ZA IGRE NA SREĆU

1)
Utvrđivanje tehničke ispravnosti automata i stolova

Članak
2.

Tehničkim
pregledom utvrđuje se ispravnost automata i stolova u pogledu:

1.
identičnosti automata i stolova s tehničkom dokumentacijom,

2.
sigurnosti rada i funkcioniranja uređaja za uključivanje i isključivanje iz
pogona,

3.
ispravnosti kontrolnih uređaja i uređaja za upravljanje i igranje.

2)
Automati koji podliježu tehničkom pregledu

Članak
3.

(1)
Tehničkom pregledu podliježu svi automati prije stavljanja u uporabu i za
vrijeme uporabe, bez obzira na to jesu li proizvedeni u tuzemstvu ili su
uvezeni iz inozemstva. Tehnički pregled obavlja se:

1. pri
prvom stavljanju novog automata u uporabu,

2. pri
redovitom godišnjem pregledu automata,

3. pri
izvanrednom pregledu automata na zahtjev Ministarstva financija (za potrebe nadzora
ili zbog nekoga drugog razloga),

4. pri
izvanrednom pregledu automata na zahtjev priređivača.

(2)
Tehnički pregled automata obvezan je nakon promjene programske ploče, te nakon
popravka koji utječe na tehničku promjenu karakteristika automata.

3)
Podnošenje zahtjeva za tehnički pregled

Članak
4.

(1)
Tehnički pregled obavlja se na zahtjev priređivača igara na sreću.

(2)
Zahtjev za tehnički pregled mora sadržavati:

1. naziv pravne ili fizičke osobe priređivača i
njezino sjedište odnosno adresu,

2. naznaku vrste i tipa automata ili stola za koji se
zahtijeva tehnički pregled,

3. naziv proizvođača ili uvoznika, tvornički odnosno
serijski broj dodijeljen od proizvođača te godinu proizvodnje automata ili
stola,

4. dokaz o vlasništvu automata ili stola (račun ili
kupoprodajni ugovor o kupnji ili ugovor o najmu).

(3) Uz zahtjev iz stavka 2. ovoga članka, pri prvom
se tehničkom pregledu automata prilaže i tehnička dokumentacija proizvođača
koja mora sadržavati:

1. deklaraciju proizvođača s mjesecom i godinom
proizvodnje automata, iz koje je vidljivo (grafički ili numerički) da automat
vraća igračima 80% svih uloga na ukupan broj programiranih kombinacija,

2. certifikat za određeni tip automata koji u svezi s
elektronskom sigurnosti i radiofrekvencijskim smetnjama temeljem Zakona o
normizaciji (»Narodne novine« br. 55/96) izdaje Državni zavod za normizaciju i
mjeriteljstvo,

3.
certifikat o sukladnosti za određeni tip automata,

4.
tehnički opis automata i uputu za rukovanje,

5.
jamstvo proizvođača.

(4)
Iznimno od odredbi članka 4. stavak 1. ovoga Pravilnika, Ministarstvo financija
može u svako doba zatražiti tehnički pregled ispravnosti pojedinog automata i
stola koji je već u uporabi s važećom potvrdom o tehničkoj ispravnosti
(atestom).

4)
Certifikat o sukladnosti za određeni tip automata

 Članak 5.

(1)
Certifikat o sukladnosti za određeni tip automata mora sadržavati izvješće o
izvršenom testiranju tipa automata i plan izračuna vjerojatnosti dobitka.

(2)
Izvješće o testiranju obuhvaća tehničko izvješće o provedenom testiranju i
mjerenju te utvrđivanju funkcionalnosti svojstva određenog tipa automata iz čega
je vidljivo što se provjeravalo, mjerilo i utvrđivalo.

(3)
Plan izračuna vjerojatnosti dobitka mora sadržavati statistički opis
vjerojatnosti dobitka s obzirom na broj odigranih igara i to najmanje do
100.000 igara za automate.

(4)
Certifikat o sukladnosti određenog tipa automata utvrđuje se na uzorku iz
serije automata istog proizvođača koji nose istu oznaku modela i koji su
istovjetni u pogledu strojne opreme i ugrađene programske opreme (iste vrste
igara, isti sistem zgoditaka koji se mogu provjeriti na temelju odobrenog
originalnog medija za pohranu, npr. EPROM, PROM, Flash ROM, tvrdi disk, CD-ROM,
DVD) ili sadržaja medija u elektronskom obliku koji podrazumijeva programsku
opremu za igre, sliku, pisač, zvuk, terminal za doticaj, aparat za zaprimanje
novčanica i sistemske postave automata.

(5)
Certifikat o sukladnosti određenog tipa automata može izdati pravna osoba koja
pored uvjeta iz članaka 23. i 24. ovoga Pravilnika ispunjava zahtjeve standarda
HRN EN ISO/IEC 17025 ili HRN EN 45004, koja raspolaže laboratorijem u kojem se
mogu obaviti neophodna testiranja, koja mora biti osposobljena za utvrđivanje
sukladnosti po tipu automata i za kontrolu ispunjavanja tehničkih uvjeta.

(6)
Zahtjevu za tehnički pregled može se priložiti certifikat o sukladnosti tipa
automata što ga je izdao ovlašteni strani laboratorij koji ispunjava zahtjeve
standarda navedenih u stavku 5. ovoga članka, te koji je potvrdila
(nostrificirala) pravna osoba ovlaštena od Državnog zavoda za normizaciju i
mjeriteljstvo.

(7)
Pravna osoba iz članka 22. ovoga Pravilnika dužna je u postupku tehničkog
pregleda automata u pogledu certifikata o sukladnosti za određeni tip automata
provjeriti:

1.
ispunjava li akreditirani strani laboratorij zahtjeve propisanih standarda,

2. je
li priloženi certifikat potvrdila (nostrificirala) pravna osoba ovlaštena od Državnog
zavoda za normizaciju i mjeriteljstvo,

3. sadržava
li priloženi certifikat elemente propisane ovim Pravilnikom.

5)
Postupak s automatima zatečenima u uporabi

Članak
6.

(1)
Automati koji su na dan stupanja na snagu Zakona o priređivanju igara na sreću
i nagradnih igara zatečeni u uporabi, moraju posjedovati dokumentaciju navedenu
u članku 4. ovoga Pravilnika.

(2) Automati iz stavka 1. ovoga članka koji zbog
starosti ili nekoga drugog razloga nemaju dokumentaciju navedenu u članku 4.
ovoga Pravilnika, mogu ostati u uporabi najduže tri godine ako u roku 90 dana
od dana stupanja na snagu ovoga Pravilnika Ministarstvu financija dostave:

1. dokaz da je ovlaštena pravna osoba obavila novi
tehnički pregled automata s dodijeljenim serijskim ili tvorničkim brojem,

2. dokaz o očitanju elektromehaničkog brojčanika za
svaki pojedinačni automat,

3. zapisnik o novom plombiranju automata od ovlaštenih
djelatnika Ministarstva financija.

6)
Troškovi tehničkog pregleda

Članak
7.

Troškove
tehničkog pregleda snosi priređivač igara na sreću koji je podnio zahtjev za
tehnički pregled.

7)
Programske ploče automata

Članak 8.

(1) Automat mora sadržavati samo one igre koje su
opisane u uputama za uporabu. Programsku ploču automata ugrađuje proizvođač, a
mora omogućiti točno ono i samo ono što je opisano u uputama za uporabu te što
je sadržano u tehničkom opisu igre.

(2) Rezultat igre na automatima mora ovisiti isključivo
o slučaju.

(3) Automat mora osiguravati zaštitu svih verzija
koje provode program, generiraju slučajne brojeve i nadziru igru, uključujući i
sve nosioce podataka i programske kodove.

(4) Pristup prethodno navedenim sklopovima iz stavka
3. ovoga članka dopušten je samo ovlaštenim osobama Ministarstva financija i
pravnim osobama koje obavljaju tehnički pregled.

(5) Pristup navedenim sklopovima iz stavka 3. ovoga članka
u slučaju servisnog zahvata dopušten je i priređivaču uz prisutnost ovlaštene
pravne osobe. Svaki zahvat te vrste mora biti upisan u servisnu knjigu i u
zapisnik ovlaštene pravne osobe koja obavlja tehnički pregled automata.

 Članak 9.

Sustav međusobno povezanih automata na kojima je moguća
progresivna dobit, mora osiguravati definiranu funkcionalnost koja je opisana u
priručniku za uporabu i u tehničkom priručniku, te ujedno osigurava povrat
dijela uloga koji je propisan člankom 4. stavak 3. točka 1. Pravilnika ili je
opisan u tehničkoj dokumentaciji.

 Članak 10.

Automati moraju biti tako konstruirani da zbog
prekida električnog napajanja ne dođe do brisanja i gubitka podataka koji su
pohranjeni u njihovoj memoriji, a odnose se na pojedine igre (uplate, bonusi,
faze igre), te stanja propisanih elektromehaničkih i elektronskih brojčanika na
automatu.

8)
Stolovi za igre na sreću

 Članak 11.

(1)
Tehničkom pregledu podliježu i stolovi na kojima se priređuju igre propisane u članku
3. stavak 1. točka 2. Zakona o priređivanju igara na sreću i nagradnih igara.

(2) Na
stolovima rezultat igre mora ovisiti o mehaničkim i dimenzionalnim svojstvima,
a svojom konstrukcijom i izvedbom moraju omogućavati slučajnost (npr. dimenzija
i nivelacija cilindara na ruletu, udaljenost između brojeva na brojčaniku
ruleta, visina i debljina graničnika između tih brojeva, ispravno izveden
automat za određenu svrhu, dimenzije, masa, brzina i elastičnost kuglice,
dimenzije otvora, raspored i balans težine rotirajućih dijelova i dr.).

III. NAČIN I MJESTO OBAVLJANJA TEHNIČKOG PREGLEDA

Članak
12.

Tehnički
pregled automata i stolova obavlja se u poslovnom prostoru priređivača ili u
poslovnom prostoru pravne osobe ovlaštene za obavljanje tehničkog pregleda.

1)
Ugrađivanje kontrolnih elektromehaničkih brojčanika

Članak
13.

(1)
Pravne osobe ovlaštene za obavljanje tehničkog pregleda, dužne su prilikom
prvog tehničkog pregleda u automate ugraditi kontrolne elektromehaničke brojčanike
ako već nemaju ugrađene kontrolne uređaje koji osiguravaju podatke propisane
Zakonom o priređivanju igara na sreću i nagradnih igara.

(2)
Kontrolne elektromehaničke brojčanike za rad automata mogu ugrađivati samo one
ovlaštene pravne osobe koje imaju poseban poslovni prostor za održavanje
automata.

(3)
Automat mora imati najmanje dva kontrolna elek­tromehanička brojčanika, od
kojih jedan bilježi ulaz prometa, a drugi izlaz.

(4) Troškove
nabave i ugradnje kontrolnog elektro­me­ha­ničkog brojčanika snosi podnositelj
zahtjeva za obavljanje teh­ničkog pregleda.

2)
Zapisnik o tehničkom pregledu automata i stolova

Članak 14.

(1) O tehničkom pregledu automata i stolova vodi se
zapisnik koji mora biti sastavljen najmanje u dva primjerka, od kojih se jedan
obvezno uručuje podnositelju zahtjeva.

(2) Zapisnik iz stavka 1. ovoga članka mora sadržavati:

1. tvrtku, matični broj i sjedište pravne osobe koja
obavlja tehnički pregled,

2. mjesto i datum obavljanja tehničkog pregleda,

3. tvrtku i sjedište podnositelja zahtjeva,

4. podatke o proizvođaču, vrsti i tipu, mjesecu i
godini proizvodnje, tvorničkom i serijskom broju automata,

5. dokazu o vlasništvu automata,

6. tehničke značajke automata s oznakama svih
neovisnih funkcijskih sklopova, popis medija za pohranu podataka (EPROM, PROM,
Flash ROM, tvrdi disk, CD-ROM, DVD) s programskom opremom za igranje, sliku,
zvuk, pisač, terminal na doticaj, aparat za zaprimanje novčanica i sistemske
postave te podatke za identifikaciju navedene ugrađene programske opreme
(proizvođačeva oznaka programske opreme, verzije i serijski brojevi),

7. podatke o certifikatu o sukladnosti za određeni
tip automata,

8.
podatke o tehničkoj dokumentaciji koja je korištena pri obavljanju tehničkog
pregleda,

9. podatke o uređajima i opremi korištenima pri
obavljanju tehničkog pregleda, s naznakom umjernice,

10. popis ispitanih radnji po redoslijedu obavljanja
i podatke dobivene ispitivanjem,

11. dokumentiranu provjeru ispravnosti rada
elektronskog i kontrolnog elektromehaničkog brojčanika, te zapis o konačnom
stanju svih brojčanika nakon provjere,

12. broj mjesta označenih za plombiranje na pojedinom
automatu,

13. oznaku certifikata o elektronskoj sigurnosti i o
radiofrekvencijskim smetnjama za navedeni tip automata,

14. oznaku izvješća o prethodnom tehničkom pregledu
automata, ako je bio obavljen.

(3) Zapisnik o tehničkom pregledu stolova mora sadržavati
podatke iz točaka 1., 2., 3., 4., 5., 8., 9., 10. i 14. stavka 2. ovog članka.

(4) Zapisnik o tehničkom pregledu potpisuje osoba
koja je pregled i obavila.

IV.
POTVRDA O TEHNIČKOJ ISPRAVNOSTI AUTOMATA I STOLOVA ZA IGRE NA SREĆU (ATEST)

Članak 15.

(1) Na temelju podataka dobivenih tehničkim pregledom
i utvrđenima u zapisniku, ovlaštena pravna osoba izdaje potvrdu (atest) o tehničkoj
ispravnosti automata i stolova.

(2) Potvrda (atest) o tehničkoj ispravnosti automata
može se izdati samo ako se prilikom tehničkog pregleda utvrdi:

1. da za navedeni tip automata priređivač ima
certifikat o sukladnosti,

2. da je automat tehnički ispravan u pogledu
sigurnosti rada,

3. da automat ima sve propisane i ispravne uređaje za
igranje,

4. da su u automat ugrađeni kontrolni elektromehanički
broj­čanici,

5. da automat ispunjava uvjete propisane odredbama
Zakona o priređivanju igara na sreću i nagradnih igara.

(3) Potvrda o tehničkoj ispravnosti automata može se
izdati i bez certifikata o sukladnosti, za automate koji su u uporabi na
temelju članka 6. ovoga Pravilnika.

1)
Označavanje automata i stolova

Članak 16.

(1) Nakon obavljenog tehničkog pregleda, pravna osoba
ovlaštena za obavljanje tehničkog pregleda dužna je na automat i stol na
vidljivom mjestu, istaknuti svoju markicu ili pločicu koja mora biti zaštićena
od možebitnih oštećenja.

(2) Nakon obavljenog prvog tehničkog pregleda, pravna
osoba ovlaštena za obavljanje tehničkog pregleda dužna je na automatu označiti
mjesto za plombiranje programske ploče i kontrolnog elektromehaničkog brojčanika.

2)
Plombiranje automata

Članak
17.

(1)
Nakon tehničkog pregleda i postavljanja automata na Zakonom predviđenu
lokaciju, ovlašteni službenici Ministarstva financija plombirat će programske
ploče i elektromehaničke brojčanike.

(2) Pri
svakom plombiranju automata ovlašteni službenik Ministarstva financija mora
provjeriti ispravnost podataka na postavljenoj markici iz članka 18. Pravilnika
i to navesti u svome zapisniku.

Članak 18.

(1)
Automati i stolovi moraju na vidnome mjestu imati istaknutu markicu za
registraciju.

(2)
Markica Ministarstva financija za automate i stolove obavezno sadržava:

1. grb
Republike Hrvatske,

2.
serijski broj markice s datumom izdavanja,

3.
oznaku godine za koju se markica izdaje,

4.
podatke o priređivaču.

(3)
Markica Ministarstva financija za automate i stolove pravokutnog je oblika,
veličine 6 x 8 cm. Tiska se u pet boja, pri čemu je grb Republike Hrvatske u
boji, a tekst je ispisan crnom bojom.

(4)
Evidenciju o izdanim markicama za registraciju automata i stolova vodi
Ministarstvo financija.

V.
IZVJEŠĆA I EVIDENCIJE

Članak
19.

Pravna
osoba ovlaštena za obavljanje tehničkog pregleda dužna je izvješća o obavljenim
tehničkim pregledima i izdanim potvrdama o tehničkoj ispravnosti automata i
stolova (atestima) dostavljati Ministarstvu financija do 20-og dana tekućeg
mjeseca za prethodni mjesec.

Članak 20.

(1)
Pravna osoba ovlaštena za obavljanje tehničkog pregleda dužna je voditi
evidenciju o tehničkim pregledima i evidenciju o izdanim potvrdama o tehničkoj
ispravnosti automata i stolova (atestima).

(2)
Evidencija o obavljenim tehničkim pregledima mora sadržavati:

1.
redni broj,

2.
datum podnošenja zahtjeva za tehnički pregled,

3.
naziv (tvrtku), matični broj i sjedište podnositelja zah­tjeva,

4.
podatke o automatu ili stolu (proizvođač, vrsta, tip i godina proizvodnje),

5.
datum i mjesto tehničkog pregleda,

6.
rezultat tehničkog pregleda automata ili stola (ispravan / nije ispravan),

7.
redni broj potvrde o ispravnosti automata ili stola (datum i broj iz evidencije
o izdanim uvjerenjima).

(3)
Evidencija o izdanim potvrdama o tehničkoj ispravnosti automata i stolova
(atestima) mora sadržavati:

1.
redni broj,

2. naziv, matični broj i sjedište podnositelja
zahtjeva za izdavanje potvrde (atesta),

3.
datum i mjesto tehničkog pregleda,

4.
datum izdavanja potvrde (atesta),

5.
redni broj evidencije o obavljenom tehničkom pregledu.

(4)
Dokumentacija vezana uz obavljanje tehničkog pregleda čuva se najmanje tri (3)
godine.

Članak
21.

Ako
priređivač mijenja mjesto postavljanja automata ili stolova, dužan je sedam (7)
dana prije nego što to namjerava učiniti o tome izvijestiti Ministarstvo
financija.

VI.
OVLAST ZA OBAVLJANJE TEHNIČKOG PREGLEDA AUTOMATA I STOLOVA ZA IGRE NA SREĆU

Članak
22.

(1)
Tehnički pregled automata i stolova obavljaju pravne osobe koje za tu
djelatnost ovlasti Ministarstvo financija.

(2)
Tehnički pregled mogu obavljati pravne osobe koje se ne bave djelatnošću priređivanja
igara na sreću te iznajmljivanja automata i stolova, koje nisu proizvođač,
dobavljač, serviser ili ovlašteni zastupnik proizvođača.

(3)
Tehnički pregled automata mogu obavljati pravne osobe koje su dobile ovlast od
Državnog zavoda za normizaciju i mjeriteljstvo – Nacionalne službe za ovlašćivanje
(u nastavku teksta: DZNM – NSO) i ispunjavaju uvjete po standardu HRN EN
ISO/IEC 45004.

(4) Ako
pravna osoba koja je dosad obavljala tehnički pregled automata i stolova nema
ovlast od DZNM - NSO da vrši testiranje po standardu HRN EN ISO/IEC 45004 mora
u roku dvije godine pribaviti potrebnu ovlast.

1)
Uvjeti za dobivanje ovlasti

Članak 23.

(1) Uz zahtjev za dobivanje ovlasti iz članka 22.
ovoga Pravilnika, pravna osoba obavezno prilaže:

1. izvadak iz registra Trgovačkog suda iz kojega su
vidljivi podaci o nazivu, sjedištu i djelatnosti tvrtke (djelatnost tvrtke mora
biti tehničko ispitivanje i analiza automata za igre na sreću),

2. dokaz o posjedovanju opreme za tehnički pregled
automata i stolova (digitalni i analogni instrumenti za kontrolu mjera zaštite
od neizravnog i izravnog dodira dijelova pod naponom te izolacije električnih
vodiča, zaporne ure – štoperice, kompleti za mjerenje pojačanja elektronskih
sklopova, osciloskopi, logik-testeri i drugi odgovarajuće instrumenti za utvrđivanje
tehničke ispravnosti automata),

3. potvrdu o zaposlenicima osposobljenima za
obavljanje tehničkog pregleda, uz uvjet da je među njima najmanje jedan inženjer
elektrotehnike,

4. dokaz o ispunjavanju uvjeta propisanih u članku
22. stavak 3. ovoga Pravilnika,

5. dokaz da se protiv ovlaštenih osoba ne vodi
kazneni postupak,

6. dokaz da raspolaže poslovnim prostorom u kojem može
obavljati tehnički pregled (dokaz o vlasništvu ili pravu korište­nja),

7. izjavu kojom potvrđuje da se na bavi djelatnošću
pri­re­đivanja igara na sreću, iznajmljivanja automata i stolova, da nije
proizvođač, dobavljač, serviser ili ovlašteni zastupnik proizvo­đača te da ne
posjeduju udio u vlasništvu (npr. dionice) takvih pravnih osoba.

 Članak 24.

(1) Pravne osobe koje obavljaju tehnički pregled
moraju:

1. osigurati neovisnost i objektivnost u poslovanju,

2. čuvati poslovnu tajnu,

3. snositi odgovornost za obavljeni posao.

(2) Ovlast pravnim osobama za obavljanje tehničkog
pregleda daje Ministarstvo financija na rok od pet (5) godina.

(3) Ovlast se na zahtjev pravne osobe može produljiti
na još pet (5) godina.

Članak 25.

Pravne osobe podnose Ministarstvu financija zahtjev
za dobivanje ovlasti za obavljanje tehničkog pregleda, uz dokaze o ispunjavanju
uvjeta propisanih člankom 23. ovoga Pravilnika.

2)
Ukidanje ovlasti

Članak 26.

Pravnim osobama ovlaštenima za obavljanje tehničkog
pregleda koje djelatnost ne obavljaju u skladu s odredbama članka 22., 23. i
24. ovoga Pravilnika, te koje nestručno obavljaju djelatnost, ili zloporabe
ovlasti, Ministarstvo financija ukinut će izdanu ovlast za obavljanje tehničkog
pregleda.

Članak 27.

Ovaj Pravilnik stupa na snagu osmoga dana od dana objave
u »Narodnim novinama«.

Klasa:
461-01/02-01/213

Urbroj:
513-07/02-01

Zagreb, 15. travnja 2003.

Ministar
financija
**dr. Mato Crkvenac,** v. r.

Pravilnik, NN 77/2003-935